- Det er ikke uverdig å stille krav til mennesker

Romfolk må kunne forsørge seg selv når de er i Norge. Og klarer de ikke det, må de hjem, mener byråd i Oslo, Stian Berger Røsland (H).

Byråd Stian Berger Røsland vil ikke stenge grensene for tilreisende romfolk. Men i Norge må de kunne forsørge seg selv, mener han. Morten Uglum

13. juli 2012 21:45 Sist oppdatert 14. juli 2012

- Oslo kommune anslår at 2000 tilreisende bostedsløse er kommet til Norge denne sommeren. Er du bekymret?

- Ja, i utgangspunktet. Fri flyt av mennesker er et fremskritt i Europa, og det er et gode for alle europeere at vi kan søke arbeid i andre land. Men det forutsetter samtidig at alle kan forsørge seg selv når de er utenlands. Europa sliter med økonomisk og sosial uro, og dette er en vanskelig tid å ha fri flyt av mennesker i. Situasjonen i Oslo illustrerer konflikten mellom de ulike hensynene.

- Hvem er romfolkene som kommer til Norge? Organiserte kriminelle eller hederlige folk på arbeidsjakt?

- Jeg tror de har ulik motivasjon for å komme hit. Noen kommer for å finne arbeid, andre tigger. Det er heller ikke tvil om at noen av de tilreisende bedriver kriminell virksomhet.

Les også Kirken ber romfolket flytte

- Du stemte for da Høyre vedtok å gjeninnføre tiggerforbudet i mai. Hvordan løser dét problemet?

- Et forbud kan gjøre Oslo litt mindre attraktivt for visse grupper. Det er mange eksempler på at tiggere organiseres og ikke tigger til seg selv. Ingen av oss som stemte for, tenkte at dette var en briljant løsning. Men et forbud kan skape litt mer byråkrati og gjennomsyn og bidra til at den organiserte delen av tiggervirksomheten ikke kommer til Norge.

- Tidligere denne uken formante du Oslo-borgere om å la være å gi til tiggere. Men politiet mener at tomme tiggerkopper gir mer kriminalitet. Bør vi gi eller ikke?

- Årsaken til at man tigger, er at man får. For dem som mener at dette er et problem, er det vel så virkningsfullt ikke å gi som det er å forby tigging.

- Men hvor stort problem er egentlig tigging og tilreisende romfolk?

- Bosetninger i parkene våre, teltleirer i marka. Mennesker som bruker offentlige områder som toalett. Og kriminaliteten som oppstår i kjølvannet av dette.

- Får dere mange henvendelser fra folk som synes dette er et problem?

- Jeg har ikke sett så mye statistikk, men jeg leste nylig om en spørreundersøkelse der 78 prosent av respondentene ville forby tigging. Så det er klart at dette opptar folk. En av grunnene til at vi bruker penger på lekeplasser og oppgradering av barneparker, er det fordi de skal brukes. Når noen camper der, virker det ekskluderende for de andre.

- Så det handler ikke om at tigging og teltleirer er stygt og ubehagelig?

- Jeg har hørt flere som sier at «vi har godt av å se det». Dette argumentet bunner i et veldig instrumentelt syn på andre mennesker. Jeg tror ikke det dreier seg om det. Jeg tror det dreier seg om at når vi bor så tett som vi gjør i Oslo, må vi også ha noen kjøreregler, og de reglene må gjelde alle. Den norske modellen overlever ikke at enhver europeer kan komme til Norge og bli en del av vårt velferdssamfunn.

- Leder i bydelsutvalget i bydel Grünerløkka, SVs Per Østvold, mener kommunen bør anvise romfolk til steder der de kan oppholde seg lovlig, med tilgang på toaletter og rent vann. Er ikke dét en god løsning?

- Det finnes flere campingplasser i Oslo. Har man ikke råd til en teltplass, må man bo hos venner, familie eller reise hjem. Kommer man som EØS-borger, må man finansiere sitt eget opphold. Det gjelder romfolk, og det gjelder andre grupper.

- Romfolket er blant de mest undertrykte folkegruppene i Europa. Hvorfor kan vi ikke være litt rause mot dem som har det verst?

- Vi kan ikke late som om Oslo og Norge har muligheter til å ta imot alle som har det vanskelig. Det finnes flere grupper som sliter. Hvor skal vi sette grensen?

- Både etiopiere og palestinere har slått leir utenfor Oslo-kirker tidligere, de fikk vel en annen behandling?

- Etiopierne og palestinerne er flyktninger og asylsøkere, mens tilreisende romfolk er EØS-borgere. Norge har et ansvar overfor flyktninger og personer med asylstatus. EØS-borgere er nødt til å forsørge seg selv.

- Du har tidligere sagt at de bostedsløse som kommer til Oslo, er Regjeringens ansvar. Hva konkret bør de gjøre?

- Jeg mener at EØS-avtalen gjør det mulig å utvise personer som ikke kan sørge for sitt livsopphold. Det har ikke blitt gjort i Norge, men det er gjort i andre land.

- Hva kommer Høyre til å gjøre dersom dere vinner neste valg?

- Jeg vet ikke om vi får et tiggerforbud i Norge, men vi vil kanskje åpne for lokal tilpasning, slik at vi kan ha andre regler for denne type virksomhet i Oslo enn andre steder i landet. Jeg håper vi får mer oppmerksomhet rundt plikten til å forsørge seg selv, og at man skal kunne ta konsekvensen av at noen ikke oppfyller denne plikten.

- Hva synes du om anklagene mot politiet, om at de trakasserer romfolk?

- Det er urimelige anklager. Politiets jobb er å håndheve de reglene som politikerne fastsetter. Det er i orden for meg at man har ulikt syn på hvordan man skal løse tiggerproblemet, men politiet håndhever bare reglene.

- Torsdag ba du ledelsen ved Sofienberg kirke om å avvikle teltleiren så fort som mulig. I går fikk romfolket beskjed om å pakke sammen. Hva skjer med dem nå?

- De må finne et annet sted å bo, et hotell, herberge, en campingplass eller hos venner eller familie. Og gjør de ikke det, må vi be dem om å reise hjem.

- Hva tenker du når du ser hvordan romfolk lever i Oslo?

- For det første sier det noe om hvor de kommer fra . Når man velger å bo under en presenning på Sofienberg fremfor å bo hjemme, sier det litt om forholdene i hjemlandet. Jeg har til gode å møte noen som ikke har sympati for disse menneskene. Men vi løser ikke problemene ved å stå og føle på det. Løsningen over tid er tettere europeisk integrasjon og fattigdomsbekjempelse på stedene de kommer fra.

- Behandler vi romfolk på en verdig måte i Norge?

- Jeg skjønner ikke hvordan det er uverdig å stille krav til mennesker. Vi kan ikke ha egne regler for én gruppe.